**דבר הנשיא התשיעי שמעון פרס באזכרה ממלכתית לזכרו של דוד בן גוריון- שדה בוקר 27.11.14**

באנו היום לפקוד את קברו של אדריכלה של מדינת ישראל, דוד בן גוריון. לכבד את מורשתו. להגות בחזונו. עצם קיומה, ביטחונה ושגשוגה של מדינת ישראל, ומשטרה הדמוקרטי החופשי הם אנדרטת כבוד למנהיגותו ולהכרעותיו האמיצות והמפוכחות. בצמתים גורליים. במבחנים עליונים. אלא שהיום אנו פוקדים את קברו בלב רועד. כי בימים אלה התגלעו, לחרדתי, סדקים העלולים לפלג את העם. לערער את מגילת העצמאות, מגילת העם. לזעזע את מעמדה הדמוקרטי מבית ומבחוץ.

כמי שהיתה לו הזכות לצקת מים על ידיו של בן-גוריון, לפעול מטעמו למען ביטחון המדינה, להיות תלמידו אני כשומע את קולו החד, עולה כאן באִוְושָת הרוח. קולו הנוקב והתובעני. הנקי מגינוני כבוד וחנופה. הסולד ממליצות. קול של דברי אמת ומעשי אמת. קול השואל, היאך בכלל עלתה בישראל ההבחנה המופרכָת בין "יהודית" ל"דמוקרטית"? ומה קודם למה, יהודית לדמוקרטית או דמוקרטית ליהודית? קול השואל האם להיות יהודי הוא עליה בדרגה, או עליה במחויבות? ליצור עליונות או למלא מצוות? כי שכר מצווה – הוא מצווה. הקול התובע מאיתנו לשוב לעצמנו. לרוח הדמוקרטית, ולחזון היהודי כפי שנוסח במגילת העצמאות.

מגילת עצמאות שנשזרו בה, במאמץ עילאי, יהדות ודמוקרטיה בעומק עיוני המצויים בחזון נביאינו. חזון העתיר במחויבויות צלולות לשוויון חברתי ומדיני של כל אזרח. ללא הבדל דת, גזע ומין. בן גוריון שָקד בחוכמה על איזון מדויק בניסוחָה של מגילת העצמאות, שהייתה למכנה משותף. מאחד עם. ומסוגלת לעמוד במבחן הימים. מיום כינונה של ישראל, לפני יותר משישים ושש שנים, אכן המגילה הזו היתה למורה דרך של ישראל – היהודית והדמוקרטית. ישראל שהוכרה בעולם כדמוקרטיה למופת. רחוקה מכל אפליה. זוהי מגילת העצמאות שנקבעה על ידי כל חלקי העם. אינני מכיר בעולם אומה דמוקרטית המתכחשת ומשכתבת מגילה כזו. אינני מכיר מדינה דמוקרטית הפוגעת בעקרונות היסוד שלה. ללא צורך. וללא הצדקה.

קולו זה של בן-גוריון תובע מאיתנו, כאן והיום, להיות מה שישראל נועדה להיות – מדינת מופת. מדינה שפויה ונאורה. מדינה שוחרת צדק, שוויון ושלום. מדינה מעוררת אמון ואהדה בעולם כולו.

לצערי הניסיון לשבש את המגילה לצרכים פוליטיים חולפים, מנתק אותנו ממנה. וסותר את חזון הנביאים שאמרו: "צֶדֶק צֶדֶק תִּרְדּוֹף", "וְאָהַבְתָּ לְרֵעֲךָ כָּמוֹךָ", "כְּאֶזְרָח מִכֶּם יִהְיֶה לָכֶם הַגֵּר הַגָּר אִתְּכֶם וְאָהַבְתָּ לוֹ כָּמוֹךָ", "וְהָאֱמֶת וְהַשָּׁלוֹם אֱהָבוּ". "גורלה של ישראל", אמר בן גוריון, "תלוי בכוחה ובצדקתה". הביטחון המוסרי והביטחון הקיומי כרוכים יחדיו, ומאחדים אותנו.

ההיסטוריה לימדה אותנו שפילוג העם גרם לנו אסונות. ואחדותו של העם הביא לנו תקומה ותנופה להקים מדינה נהדרת. כאשר בקירבנו התנהל וויכוח סביב השאלה "מהי יהדות בימינו". מגילת העצמאות נתנה תשובה שהתקבלה על דעת כל חלקי העם. בן גוריון קרא לנו לשאוף להיות "עם סגולה". זהו אתגר. זו לא הייתה מליצה. כי באישיותו של בן גוריון עמד תום לב היסטורי. הוא האמין שאנו יכולים ומסוגלים להקים מדינת מופת בדורנו, שתהא ראויה גם לדורות הבאים. להיות עם שרוחו תשרה גם לעמים אחרים. כנאמר בתורתינו, כל אדם נברא בצלם אלוהים. בין אם יהודי, מוסלמי, נוצרי, דרוזי או צ'רקסי. ללא עליונים וללא נחותים. ללא כפייה אישית וללא דירוג דתי.

**הפולמוס סביב מה שמכונה עתה "חוק הלאום" נראה כסָפִיחַ פוליטי שאינו דרוש, ופוגע בערכי היסוד של מדינת ישראל. התנצחות מיותרת, במקום הסכמה לאומית רחבה. ועלולה להפוך סכסוך מדיני לזעזוע דתי, שקשה יהיה לעוצרה.** כבר עם הקמת המדינה הבהיר בן גוריון, על דעת ממשלתו ובאישור הכנסת, את המדיניות שתדריך אותנו. דבריו של בן-גוריון בנאומו בכנסת ב- 1949, עודם מהדהדים בעוצמתם האקטואלית. "כשעמדה שאלת שלמות הארץ בלי מדינה יהודית, או מדינה יהודית בלי שלמות הארץ, בחרנו במדינה יהודית בלי שלמות הארץ". הברירה שעמדה לפני בן-גוריון עומדת בפנינו גם היום. וביתר שאת. לא היה אז ואין גם היום מנוס מן ההכרעה הקשה.

אין להפקיר, ללא הכרעה, את גורלנו בידי המאורעות המשתנים עם הזמן. לחזונו של בן גוריון לא הוצע אז וגם לא מוצע היום חלופה אחרת מקובלת על העם. אפשר לחוש, כבר היום, מה משמעותה של מדינה דו לאומית. ללא גבולות קבע המעוררת ריב קבע.

הברירה הבלתי נמנעת והקשה העומדת היום לפנינו היא בין פשרה היסטורית או התנגשות שאין לה קץ. לאחרונה, החלו להופיע אצלנו סימנים מדאיגים של מיעוט קנאי, שבשם הדת, כביכול, הוא מפיץ גילויים רעילים של אלימות וסממנים של גזענות. עלינו להתייצב כאיש אחד וכחומה בצורה נגד תופעות אלה. עלינו לחפש דרכים למנוע סכסוך דתי ולקרב שלום מדיני.

הצעות החוק המונחות על סדר יומה של הכנסת אין בכוחן להוריד להבות ואין באפשרותן לקרב שלום שיבטיח את עתידן של ישראל כמדינה יהודית ודמוקרטית. נעלם מהן העיקרון של שיוויון האזרחים. אין בכוח הצעת חוק כלשהי לבוא במקום העיקרון המנחה את הדמוקרטיה. שהיא הכרעת רוב. המציאות אומרת, איפא, שעל מנת להבטיח את צביונה של ישראל, כמדינה יהודית ודמוקרטית דרוש רוב יהודי. בדמוקרטיה אין תחליף לרוב. אין בכוח חוק לשנות את חוקיותה של הדמוקרטיה.

בן גוריון היה עבור כולנו מחנך גדול לערכים אמיתיים. ומנהיג נועז של מעשים אצילים המתחייבים מהם. על אף המכשולים האדירים שעמדו בדרכו הוא התמודד איתם בעוז ובתנופה ייחודים שאין משלם בהיסטוריה האנושית. הוא עשה זאת בחוכמה ובתעוזה, ללא חָת וללא התנשאות. בראייה למרחוק ובפיכחון לקרוב. הוא הוביל את המאבק ההיסטורי שלנו להעברת עָם שבור ורצוץ על הגשר הצר שבין תהום-השואה ובין פסגת-התקומה; הוא עמד בראש הקמת צה"ל. צבא הגנה מעולה המסוגל להדוף מלחמות של אין ברירה. הוא פעל במסירות עליונה לקבץ-גלויות. כל הגלויות. ללא הבדל שבטי או עדתי. הוא קיים משטר דמוקרטי ללא הפסקה גם בימי חירום. הוא פעל לתחייתה של השפה העברית ולעילויה של תרבותנו המקורית. הוא ראה בנגב המדברי פוטנציאל גדול ליישבו ולהפריחו. וכבר מהיום הראשון להקמת המדינה הוא החל בהקמת תשתית מדעית וטכנולוגית חדשנית ומתקדמת שאף מדינה, בסדר גודלה של ישראל, לא זכתה לה כמונו.

בן-גוריון חרד לביטחונה המוסרישל ישראל לא פחות משחרד לביטחונה הקיומי. "ביטחוננו'', הוא אמר, ''יושתת לא רק על כוח – אלא גם על מדיניות של שלום וידידות עם שכנינו. ממשלה ישראלית, שלא תעשה מאמצים מתמידים ונמרצים לחיזוק יחסי השכנות הטובה בינינו ובין מדינות-ערב – תתכחש לחובתה החיונית ותתחייב בנפש האומה. שלום יהודי-ערבי אינו סיסמה יפה לעתיד רחוק – אלא אפשרות ממשית".

הוא מעולם לא החמיץ הזדמנות, קלה כקשה, כדי לקרב שלום. מעולם לא נתפס לייאוש מהשלום. הוא ידע כי בהעדר שלום קבע, לא יהיה בטחון קבע. ובהעדר אמונה בשלום – תיחלש התקווה לשלום. האמירה שחוזרים עליה כאילו שבמאת השנים האחרונות לא ידענו שלום, אין לה יסוד.

כי כבר מאז קום המדינה נוצרו סיכויים לא רק סכנות. על כן, אל יקל בעינינו ההישג הכביר של השלום עם מצרים, הגדולה במדינות ערב. ואל נפחית מערך השלום עם ירדן השכנה לנו ביותר.

מכובדיי, ישראל היא מדינה חזקה. מוסרית וביטחונית. אני מאמין בה. אני גאה בה. היא זקוקה לטיפוח ולחיזוק ללא הרף. עלינו למנוע מסדקים לכרסם בחוסנה, בערכיה ובאחדותה. לא לאפשר לשיקולים חולפים או מדומים לפגוע באחדותה. אני מאמין שנצח ישראל לא ישקר. גם אם הוא כרוך בקורבנות ובייסורים.

יש לזכור שערכי עמנו היו ונותרו ערובה לעתידנו. נוסיף לדגול תמיד ערכי עמנו, הם ערובה לעתידנו. להיות עם סגולה. מדינת מופת. "אור גויים". בן גוריון אינו איתנו אבל מורשתו חיה ותוסיף לחיות בקרבנו כי היא תמונת אמת. נושאת חזון. אין לשכוח את ההישגים הכבירים שהשגנו. ואין להניח להישגים הגדולים שעוד ניתן להשיג. יש שלבים נוספים בסולם יעקב שעלינו לעלות. יהי זכרם של פולה ודוד בן גוריון ברוך.

**לפרטים נוספים:**

איילת פריש- 0506205111

יעל פדהצור- 0547238338